**Istoria României, reflectată într-un artefact și promovată prin ICR New York**

O nouă serie de promovare a istoriei și patrimoniului românești, realizată de Institutul Cultural Român din New York în parteneriat cu Muzeul Național de Istorie al României (MNIR), intitulată ”The History of Romania in One Object” / „Istoria României într-un obiect”, începe astăzi, 4 mai 2020. Programul reconstituie epoci definitorii din istoria națională prin intermediul câtorva artefacte reprezentative, de o mare încărcătură simbolică, care sintetizează un întreg context cultural, economic, tehnologic sau politic.

Obiectele care vor fi prezentate în fiecare săptămână publicului nord-american pe platformele de social media ale ICR New York (blog, YouTube, Facebook, Instagram, Twitter), prin imagine, text și video, sunt **Gânditorul și femeie șezând**, **Brățările dacice**, **Ocaua lui Cuza**, **Drapelul lupșenilor la Marea Adunare Națională de la Alba Iulia**, F**ragmentele de rocă lunară dăruite de către președintele american Richard Nixon lui Nicolae Ceaușescu** sau **Telefonul lui Petru Groza.**

În mod simbolic, noua serie va debuta cu prezentarea **Coroanei de oțel a Regilor României**, simbol al independenței, modernizării și reîntregirii României, începând cu cea de-a doua jumătate a secolului al XIX-lea, realizată de istoricului **Cornel Ilie**, directorul-adjunct al MNIR.

Următoarele prezentări vor fi semnate, printre alții, de istoricii **Ernest Oberländer-Târnoveanu**, directorul general al MNIR, **Katia Dănilă**, **Cristiana Tătaru**, **Raluca Mălăncioiu**, **Cristina Păiușan**, **Oana Ilie** și **Pompilia Gon**.

Programul digital de promovare a culturii și civilizației românești continuă cu proiectul „Scena digitală” care va prezenta periodic, în limba engleză (sau cu subtitrare), producții realizate în colaborare cu oameni de teatru români, americani și din întreaga lume.

De asemenea, ICR NY derulează, începând de vineri, programul ”Art Fights Corona. Artists React to the Pandemic”/„Arta împotriva coronavirusului. Artiștii reacționează la pandemie”, în cadrul căruia opt artişti români au fost invitaţi să împărtăşească publicului american, prin mărturii sau alte forme expresive, cum resimt această perioadă neobișnuită, nemaitrăită, şi cum au ales să o depăşească, explorând modul în care creativitatea/creația este influențată de pandemie.

Mai multe detalii despre proiectele în desfășurare pot fi găsite pe rețelele de socializare ale Institutului:

Facebook: <https://www.facebook.com/RCINY/>

Blog: <https://www.rciusa.info/>

Instagram: <https://www.instagram.com/romanianculturalinstituteusa/>

Twitter: <https://twitter.com/RomanianY>

You Tube: <https://www.youtube.com/channel/UCVC1AC-TWeHLtaFjVXOlOtw>

și pe website-ul ICR: <https://www.icr.ro/pagini/istoria-romaniei-reflectata-intr-un-artefact-si-promovata-prin-icr-new-york>